24MOC-64

Geroa Bai talde parlamentarioaren eledun Pablo Azcona Molinetek, Legebiltzarreko Erregelamenduan xedatuaren babesean, honako mozio hau aurkezten du, 2024ko maiatzaren 2ko Osoko Bilkuran (osteguna) eztabaidatu eta bozkatzeko. Mozioaren jarraipena Memoria eta Bizikidetza, Kanpo Ekintza eta Euskara Batzordeak eginen du.

Zioen azalpena

Duela aste bat, Nafarroak aurrerapauso garrantzitsu bat eman zuen ofizialki, eta lehen aldiz, aitortu baitzituen poliziaren eta Estatuaren indarkeriaren 12 biktima; modu horretan, aurrera egiten da eskuin muturrak edo funtzionario publikoek eragindako motibazio politikoko ekintzen biktimen errekonozimenduan eta erreparazioan.

Urrats historikoa da Nafarroako gizartearentzat, eta Parlamentu honek onetsitako lege bat betetzera dator; baina, horrez gain, ikuspuntu etiko batetik, bide ematen du mota horretako indarkeria-ekintzak pairatu dituztenen erreparazioaz bezainbatean Nazioarteko Zuzenbidean jasotakoa betetzeko.

Horrela, Nafarroa berriz ere aitzindaria izan da, eta hala da 2015etik, urte hartan abiatu baitziren lehenbiziko memoria-politikak. Jarraipena eman zaio gizarte zibilak hainbat esparrutan jada hasita zuen lanari, eta, nire ustez, ezin zaio etorkizunari begiratu ahanzturatik abiatuta.

Baina, zoritxarrez, aldi berean, memoriari dagokionez inboluzio antidemokratiko bat bizi dugu, dagoeneko zenbait autonomia-erkidegok, eskuin muturrak aginduta, deuseztatu edo murriztu egin baitituzte Memoria Historikoari buruzko haien legeak.

Horrela, gelditu egiten da azken urteotan lortutako aitzinamendua, zeina lortu baita herritarren lanari eta administrazio publikoek oraindik ere oso beharrezkoak diren politika batzuetan duten inplikazioari esker.

Erabaki horien aurrean, memoria historikoarekiko konpromisoa areagotu behar da, indarkeria guztien deslegitimazioan anbiziotsuak izaten jarraituko duten erakundeekin, eta bermatuta biktima guztiek egia, justizia eta erreparaziorako duten eskubidea.

Hori dela-eta, honako erabaki-proposamen hau aurkezten dugu:

1- Nafarroako Parlamentuak dio beharrezkoa dela 2015etik aitzina baliatzen ari diren memoriaren alorreko politika publikoak jorratzen jarraitzea.

2- Nafarroako Parlamentuak Estatuko Gobernua premiatzen du indartu dezan biktima guztien aitortza, erreparazio eta memoriarako politiken sustapena.

3-Nafarroako Parlamentuak agertzen du errefusatu egiten duela gai horretan atzerapausoak ematea, kasurako, Memoria Demokratikoaren Legeak indargabetzea.

Iruñean, 2024ko apirilaren 25ean

Foru parlamentaria: Pablo Azcona Molinet